Maimane sê SA se probleme is polities, nie geldelik nie | Maroela Media
DA-leier Mmusi Maimane (tweede van links) en ander DA-leiers ná die party se federaleraadsvergadering in Johannesburg (Foto: DA/Twitter)
Mmusi Maimane, leier van die Demokratiese Alliansie, het Sondag gesê die wortel van Suid-Afrika se ekonomiese probleme is polities, nie geldelik van aard nie.
"Die belangrikste kwessie in ons land is ongetwyfeld ons katatoniese ekonomie wat versuim om werkloosheid te bekamp en waar belastingbetalers doodgedruk word," het Maimane aan verslaggewers in Johannesburg gesê ná die DA se eerste vergadering van sy federale raad ná die algemene verkiesing op 8 Mei.
"Werkloosheid het sedert 8 Mei 'n rekordhoogtepunt van 38% bereik, met 9,9 miljoen mense wat nie 'n werk het nie. Dit word vererger deur ekonomiese groei wat met 3,2% gedaal het tydens die eerste paar maande van die jaar – die grootste afname in 'n dekade," het hy bygevoeg.
"Daar is ook 'n volgehoue aanval op die onafhanklikheid en die mandaat van die Suid-Afrikaanse Reserwebank. Suid-Afrika se geldkas word leeg en die voorgestelde oplossing is om nog meer geld te druk. Dit is 'n rampspoedige beleid en ons hoef nie verder as ons bure, Zimbabwe, te kyk vir die bewys daarvan nie. Die federale raad het eensydig bepaal dat die onafhanklikheid van die Reserwebank onaantasbaar is. Die wortel van die land se ekonomiese probleme is nie geldelik nie, maar polities van aard."
Hy het gesê Suid-Afrika se ekonomiese dooiepunt kan nie een dag verder geïgnoreer word nie. "Sonder 'n groeiende ekonomie sal nog miljoene werkloos wees, ongelykheid sal toeneem en Suid-Afrikaners sal al hoe armer word. Die land het algehele hervorming nodig en die DA het 'n agenda vir hervorming wat sy fokus sal wees oor die volgende 100 dae en daarna."
Dit sluit die DA se wetsontwerpe oor indiensneming en goedkoper energie in, hervorming van arbeidswetgewing, teenstand teen enige veranderinge aan die onafhanklikheid en mandaat van die Reserwebank, alternatiewe vir die huidige raamwerk vir staatsbeheerde ondernemings, alternatiewe vir die bestaande Mynbouhandves, teenstand teen bedreigings op die ekonomie en fiskus soos die Nasionale Gesondheidsversekering en onteiening van eiendom en grond sonder vergoeding.
Is ek verkeerd of ondersteun hy steeds BEE
Een ding wat alle politieke party moet doen voordat hulle gekwalifiseer om hulle party re registreer is om die COMRADES MARATHON te hardloop. Dalk kan hulle leer hoe om ń opregte Suid Afrikaanse land te regeer.
Word Musi ooit erenstig opgeneem wonder ek ?
Suid-Afrika se ekonomiese probleme word deur politieke besluite vererger. Dis baie waar. Werk skepping word gekniehalter deur ondeurdagte wette wat nie die ekonomie stimuleer nie.
Mnr Maimane, dit is een van die meer sinvolle redenasies wat jy of jou party die afgelope paar jaar kwytgeraak het. In die baie onlangse verlede het jy in diepte teen Zille te velde getrek oor haar regverdige opmerkings oor kolonialisme. Van jou leierskorps was voorbokke in die betogings vir die afskaffing van Afrikaans op Tuks en die verguising van die onderwyseres op Sweizer-Reneke. En al hierdie goed was kleinlike politiek waarvoor jy behoorlik gestraf is by die stembus. Sien jy nou wat ingeligte mense die heeltyd bedoel oor goedkoop politieke punte…